EFF-voorstel vir Phala Phala-herondersoek verwerpPres. Cyril Ramaphosa (Foto: Stefan Heunis/AFP) Nosiviwe Mapisa-Nqakula, speaker van die Nasionale Vergadering (NV), het haar voet ferm neergesit teen die EFF se versoek aan die parlement om pres. Cyril Ramaphosa se Phala Phala-skandaal weer te ondersoek. Volgens die parlementêre woordvoerder, Moloto Mothapo, het Mapisa-Nqakula in reaksie op die EFF se versoek gesê dat die NV nie die instelling van ŉ art. 89-ondersoek teen die president toelaat sonder ŉ voorgeskrewe proses nie. Dit volg nadat die party ŉ beroep op Mapisa-Nqakula gedoen het om hulpbronne opsy te sit om die rooftog op Ramaphosa se plaas te ondersoek, toegang tot beeldmateriaal te verkry en onderhoude te voer met al Ramaphosa se werknemers, onder wie sy raadgewer en beskermer. Die EFF wou ook hê dat die aangeleentheid op die agenda van Donderdag se Nasionale Programmeringskomitee verskyn sodat die party kan voorstel dat die instelling van ŉ art. 89-afsettingskomitee vir Donderdagmiddag geskeduleer word. Ramaphosa se aansoek om die verdoemende Phala Phala-verslag onwettig en nietig te laat verklaar, is Woensdag deur die Konstitusionele Hof van die hand gewys. “In haar antwoord het die speaker gesê die Konstitusionele Hof se beslissing maak geensins die NV se besluit van 13 Desember, toe die aangeleentheid afgehandel is, ongeldig nie,” het Mothapo gesê. “Verlede jaar het die Nasionale Vergadering die verslag van die paneel oor die Phala Phala-aangeleentheid oorweeg en teen die aanvaarding daarvan besluit.” Die hof het geen bevindings gemaak met betrekking tot die meriete van die paneelverslag, of die geldigheid van die besluit van die Vergadering nie. Die onafhanklike art. 89-paneel het verlede jaar sy verslag uitgereik en prima facie-bewyse gevind dat Ramaphosa wel die Grondwet oortree het met betrekking tot die Phala Phala-skandaal.